Ny spesialitet i rus og avhengighetsmedisin,

Oppdatert informasjon, 13. november 2014

Det obligatoriske overgangskurset som Helsedirektoratet arrangerte i uke 44 er gjennomført og 86 deltagere har fått sitt kursbevis. På siste kursdag fredag 31. oktober kom helseminister Bent Høie og hilste forsamlingen med den gode nyhet om at Helse og omsorgsdepartementet har avsluttet arbeidet med regelverket og at Helsedirektoratets utkast til overgangsregler er gjort gjeldende uten endringer. Dette ble tatt meget godt av alle.

De generelle spesialistreglene har blitt litt justert. Alt ligger nå ute på hjemmesiden til Helsedirektoratet <http://www.helsedirektoratet.no/helsepersonell/spesialistgodkjenning/lege/Sider/rus-og-avhengighetsmedisin.aspx>

.

**Hva skjer nå?**

​Søknadsprosessen vil følge vanlige rutiner for søknad om spesialistgodkjennelse og foregå gjennom Altinn på et fastlagt skjema og med vedlagt dokumentasjon.

Helsedirektoratet har laget et justert skjema spesielt tilpasset søknad etter overgangsregler som dere finner på ovenfornevnte hjemmeside og her finner dere også generell informasjon om søknadsprosess.

NFRAMs hjemmeside på Legeforeningen eller direkte søkbar på [www.nfram.no](http://www.nfram.no) vil også oppdateres med nyttig informasjon fortløpende.

**Nå kan dere forberede søknaden deres:**

# Finn frem alle aktuelle tjenestebevis som er relevante for krav til tjeneste

1. 3 års tjeneste i tverrfaglig spesialisert rusbehandling TSB
   1. ½ år i avdeling for avrusning

**Vedlegg:**

* Bekreftelse på tjeneste fra arbeidsgiver (jf søknadsskjema for spesialistgodkjenning for lege). Det er ønskelig at attestene inneholder informasjon om tjenestens innhold, om deltakelse i vakt og om tjenesten er tilfredsstillende utført.
* Bekreftelse på varighet av faglig samarbeid med andre leger
* Enheten beskrives i eget kort skriv når det gjelder virksomhet, pasientgrunnlag og behandlingsinnhold som synliggjør at tjenesten dekker varierte problemstillinger når det gjelder avrusning og abstinensbehandling.
  1. ½ år i tjeneste i poliklinikk for rus- og avhengighetslidelser

**Vedlegg:**

* Bekreftelse på tjeneste fra arbeidsgiver (jf søknadsskjema for spesialistgodkjenning for lege). Det er ønskelig at attestene inneholder informasjon om tjenestens innhold, om deltakelse i vakt og om tjenesten er tilfredsstillende utført.
* Bekreftelse på varighet av faglig samarbeid med andre leger
* Enheten beskrives i eget skriv når det gjelder virksomhet, pasientgrunnlag, behandlingsinnhold som synliggjør at tjenesten dekker varierte problemstillinger når det gjelder poliklinisk behandling
  1. 2 års tjeneste i valgfri(e) TSB avdelinger/enheter

**Vedlegg** (for hver av enhetene):

* Bekreftelse på tjeneste fra arbeidsgiver (jf søknadsskjema for spesialistgodkjenning for lege). Det er ønskelig at attestene inneholder informasjon om tjenestens innhold, om deltakelse i vakt og om tjenesten er tilfredsstillende utført.
* Bekreftelse på lengde på faglig samarbeid med andre leger
* Enheten beskrives i eget skriv når det gjelder virksomhet, pasientgrunnlag, behandlingsinnhold som synliggjør at tjenesten dekker varierte problemstillinger innenfor fagfeltet.

1. ½ års tjeneste i spesialisthelsetjenesten ved somatisk avdeling eller psykiatrisk avdeling eller som allmennlege i åpen, uselektert praksis
   1. ½ års sykehustjeneste på somatisk avdeling
   2. ½ års sykehustjeneste ved avdeling i voksenpsykiatri eller barne- og ungdomspsykiatri (døgn eller poliklinikk)
   3. ½ år som allmennlege i åpen, uselektert praksis minimum 80 % klinisk virksomhet.

**Vedlegg** (for hver av enhetene):

* Bekreftelse på tjeneste fra arbeidsgiver (jf søknadsskjema for spesialistgodkjenning for lege).
* Hvis tjeneste ved annen relevant avdeling: Enheten beskrives i eget skriv når det gjelder virksomhet, pasientgrunnlag, behandlingsinnhold som synliggjør at tjenesten er relevant for spesialistutdanningen i rus- og avhengighetsmedisin

1. 1 ½ års valgfri tjeneste
   1. Tjeneste i TSB
   2. Somatisk eller psykiatrisk eller farmakologisk sykehustjeneste
   3. Arbeid som allmennlege i åpen, uselektert praksis
   4. Tjeneste i kommunalt rustiltak (feltpleie, kommunal substitusjonsbehandling, akuttiltak døgn, fengselshelsetjeneste, og tilsvarende)
   5. Nordisk medisinsk doktorgrad (PhD) teller med 1 år i stedet for valgfri tjeneste, annen forskningstjeneste kan telle med inntil ett år.

**Vedlegg** (for hver av enhetene):

* Bekreftelse på tjeneste fra arbeidsgiver (jf søknadsskjema for spesialistgodkjenning for lege). Det er ønskelig at attestene inneholder informasjon om tjenestens innhold, om deltakelse i vakt og om tjenesten er tilfredsstillende utført.
* Hvis tjeneste fra annen TSB enhet og tjeneste ved kommunalt rustiltak: Enheten beskrives i eget skriv når det gjelder virksomhet, pasientgrunnlag, behandlingsinnhold som synliggjør at tjenesten er relevant

**Spesielle forhold:**

Du har tjeneste ved TSB avdelinger som er i drift i dag:

Du har eller kan enkelt fremskaffe tjenestebevis og beskrivelse av tjenestens innhold.

Du har tjeneste fra avdelinger/klinikker for pasienter med rusrelaterte problemer som var i drift før rusreformen og tjenestestedet ble spesialisthelsetjeneste og TSB etter rusreformen - og er i drift i dag:

Du har eller kan fremskaffe tjenestebevis og beskrivelse av tjenestens innhold i din tjenesteperiode selv om denne var før rusreformen.

Du har tjeneste fra avdelinger/klinikker for pasienter med rusproblemer som har gjennomgått omorganisering/endring av behandlingstilbudet etter din tjenesteperiode.

Du har eller kan fremskaffe tjenestebevis. Dersom det ikke finnes en «offisiell» beskrivelse av behandlingstilbudet *i din tjenesteperiode* må du kort beskrive dette selv og få det bekreftet av ledelsen.

Du har tjeneste fra avdeling / klinikk for pasienter med rusproblemer som er nedlagt eller som er i drift i dag men med et helt annet behandlingstilbud.

Du har eller kan fremskaffe tjenestebevis. Dersom det ikke finnes en «offisiell» beskrivelse av behandlingstilbudet *i din tjenesteperiode* må du kort beskrive dette selv og få det bekreftet av relevant instans eventuelt annen legekollega.

**Krav til kunnskap**

Det er krav om 100 timers relevante kurs. Kurskravet inkluderer et eget obligatorisk overgangskurs på 38 timer for spesialister som godkjennes etter overgangsregler, som må tas før godkjenning etter overgangsregler kan gis. Første kurs var i uke 44 2014, neste kurs er planlagt i uke 23 2015.

I tillegg kreves obligatorisk kurs i administrasjon og ledelse og gjennomført obligatorisk nettkurs i sakkyndighetsarbeid. Legeforeningens kurs for tillitsvalgte kan erstatte obligatorisk kurs i administrasjon og ledelse (Fra tillitsvalgt til leder, modul 1-3).

Disse kursene føres opp under kategorien obligatoriske kurs på søknadsskjema

Frem til spesialistutdanningen er i gang har det ikke vært obligatoriske kurs innenfor rusmedisin men det har i flere år vært arrangert mange relevante kurs innenfor fagfeltet. Flere kurs i rus- og avhengighetsmedisin har for eksempel vært arrangert av SERAF. I tillegg til dette har det vært arrangert kurs med relevans for rus- og avhengighet som valgfrie kurs til andre spesialiteter, for eksempel på Primærmedisinsk uke, Nidaroskongressen, Psykiatriveka osv. Kursene/konferansene dere fører opp i søknaden må være relevante for rus- og avhengighetsmedisin.

Flere faglige konferanser nasjonalt og internasjonalt er tellende som valgfrie timer i mange spesialiteter og kan være relevante for rusmedisin

Slike kurstimer / konferansetimer føres opp under kategorien ”valgfrie kurs” på søknadsskjema.

Deltagelse på kurs/konferanser kan erstattes av at du selv har undervist / vært foredragsholder.

1. **Undervisning i rus- og avhengighetsmedisin for kollegaer på godkjente kurs/konferanser (inntil 20 timer)**

Hver relevante originalforelesning på 1 time godkjennes som 3 timer. Maksimalt kan det godkjennes 20 timer. Bekreftelse må vedlegges i form av kursprogram eller tilsvarende.

1. **Deltakelse i arbeidsgrupper knyttet til utvikling av nasjonale, faglige retningslinjer og veiledere i TSB (inntil 20 timer)**

Arbeidsgruppedeltakelse med minimum 6 heldagsmøter godkjennes som 20 timer. Bekreftelse fra leder av arbeidsgruppen vedlegges som redegjør for hvilken retningslinje/veileder dette dreier seg om, tidsperioden og omfanget av arbeidet.

1. **Forfatter av et eller flere kapitler i lærebøker i rus- og avhengighetsmedisin eller fagfellevurderte artikler som førsteforfatter i tidsskrift (inntil 20 timer)**

Lærebokkapitler: 10 publiserte sider godkjennes som 10 timer. Kopi av lærebokkapitelet legges ved.

Førsteforfatter av tidsskriftartikler om rus- og avhengighetsmedisinske emner i fagfellevurderte tidsskrift godkjennes som inntil 10 timer. Kopi av artiklene vedlegges.

# Finn frem nødvendig dokumentasjon som vedlegges søknaden:

* Dokumentasjon på deltagelse i kurs/konferanser = kursbevis
* Dokumentasjon på at du selv har undervist = program fra konferanser/undervisning der det fremkommer at du er foredragsholder osv.

**Merknader til forskningstjeneste**

Innenfor valgfri teneste (1,5 år) kan Nordisk medisinsk doktorgrad (PhD) telle med 1 år i stedet for valgfri tjeneste. Annen forskningstjeneste kan telle med inntil ett år.

**Avslutningsvis i denne omgang**

Vi har kommet et meget viktig steg videre i arbeidet med spesialitet i rus- og avhengighetsmedisin. Vi jobber (fremdeles) så raskt vi kan for å bidra til at søknadsprosesser skal kunne gå så fort og godt som mulig.

Ledere av utdanningsutvalgene på helseforetakene / hos private som ønsker å bli utdanningsinstitusjoner er nøkkelpersoner i spesialistutdanningen og NFRAM ønsker å komme i kontakt med disse. Det er opprettet en gruppe på Legeforeningens hjemmeside, som heter Spesialitetskomiteen i Rus- og avhengighetsmedisin. Den er åpen for alle og tilgjengelig fra ”Min side” når man er innlogget på Legeforeningen.no. Her vil det bli lagt ut informasjon om utdanning, regler, utdanningsutvalgenes oppgaver osv. Vi vil også legge ut kursprogrammer. Dette kan være et sted hvor man også stille spørsmål og legge ut internundervisningsprogram. Håper dette kan bli aktivt og nyttig.

NFRAM vi legge ut fortløpende informasjon på sine nettsider som blant annet også skal inneholde «ofte stilte spørsmål – og svar».

Vennlig hilsen

Guri Spilhaug

Leder NFRAM